Jul 07,2016
వర్షాకాల సమావేశాల్లో జీఎస్‌టీకి మోక్షం
న్యూఢిల్లీ: దేశంలో 'వస్తు సేవల పన్ను' (జీఎస్‌టీ) అమలునకు త్వరలోనే మార్గం సుగమం కాగలదని ఆర్థిక శాఖ కొత్త సహాయ మంత్రులు ఆశాభావం వ్యక్తం చేశారు. జీఎస్‌టీ అమలునకు ఉద్దేశించిన రాజ్యాంగ సవరణ బిల్లుకు రానున్న వర్షకాల సమావేశాల్లో పార్లమెంట్‌ సమ్మతి లభించగలదని ఆర్థిక శాఖ సహాయ మంత్రి సంతోష్‌ కుమార్‌ గాంగ్వార్‌ అన్నారు. బుధవారం బాధ్యతలు స్వీకరించిన మంత్రి అనంతరం మీడియాతో మాట్లాడుతూ జీఎస్‌టీ విషయంలో భారత్‌ ఎలా వ్యవహరించనుందోనని ప్రపంచం ఆసక్తిగా ఎదురు చూస్తున్నట్లుగా తెలిపారు. జీఎస్‌టీని కాంగ్రెస్‌ వ్యతిరేకిస్తోందా..? అని అడిగిన ప్రశ్నకు గాంగ్వార్‌ స్పందిస్తూ ఏ ఒక్క పార్టీ కూడా బహిరంగంగా జీఎస్‌టీని వ్యతిరేకించడం లేదని అన్నారు. అన్ని పార్టీలు ఈ సవరణ బిల్లుకు అనుకూలంగానే ఉన్నట్టు తెలిపిన మంత్రి జీఎస్‌టీకి, దేశ వృద్ధి రేటుకు కొన్ని అవరోధాలను సృష్టించేందుకు ప్రయత్నిస్తున్నట్టుగా వివరించారు. రానున్న వర్షాకాల సమావేశాల్లో జీఎస్‌టీకి తప్పక ఆమోదం లభించగలదని భావిస్తున్నట్లు ఆయన తెలిపారు.
వృద్ధి పథాన్ని కొనసాగిస్తాం: మెఫ్‌ువాల్‌
న్యూఢిల్లీ: మోడీ క్యాబినెట్‌లో కొత్తగా చేరి ఆర్థిక, కార్పొరేట్‌ వ్యవహారాల సహాయ మంత్రిగా ఎంపికైన అర్జున్‌ రామ్‌ మెఫ్‌ువాల్‌ కూడా బుధవారం పదవీ బాధ్యతలు స్వీకరించారు. ఈ సందర్భంగా ఆయన మాట్లాడుతూ భారత్‌ మంచి వృద్ధిరేటుతో ప్రగతి పథంలో దూసుకుపోతోందని అన్నారు. దీనిని కొనసాగిస్తూనే మరింత ఉన్నత స్థితికి తీసుకపోయేందుకు తాను కృషి చేయనున్నట్లుగా మెఫ్‌ువాల్‌ తెలిపారు. ఇందుకు అందుబాటులో ఉన్న అవకాశాలన్నింటినీ అందిపుచ్చుకుంటామని ఆయన తెలిపారు. భారత వృద్ధి చరిత్రను మొత్త ప్రపంచం పాటిస్తోందని ఆయన తెలిపారు. దేశ ఆర్థిక వ్యవస్థను మరింత బలోపేతం చేసేందుకు గాను తన శక్తి మేరకు తాను కృషి చేస్తానని ఈ సందర్భంగా తెలియజేశారు. పార్లమెంట్‌కు సైకిల్‌పై వచ్చే మెఫ్‌ువాల్‌ మంత్రయ్యాక మాత్రం బుధవారం తన కార్యాలయానికి కార్లో రావడం విశేషం.
మీ స్నేహితులకు రికమెండ్ చెయ్యండి